هند: پاکستان یو ترهګر هېواد دی
د پاکستان صدراعظم واېې چې هېواد یې تیار دی د هند پر خلاف له خپلې خاورې دفاع وکړي.
هندي چارواکي تر هغه وروسته دغه څرګندونې کوي چې د پاکستان صدراعظم، نواز شریف د ملګرو ملتونو عمومې غونډې ته د وینا پر مهال د کشمیر له ستونزې یادونه وکړه. د جولای میاشتې له اتمې نېټې راپدې خوا د هندي سرتیرو په ډزو کې د کشمیر د جنګیالیو د یو نامتو قوماندان له وژلو کېدو وروسته د اسلام آباد او نوي ډهلي ترمنځ تشنج ډیر شوی دی. نواز شریف په خپلې وینا کې هند پدې تورن کړ چې د مذاکراتو لپاره یې د نه منلو وړ شرایط اېښي دي. شریف وویل چې پاکستان به له خپلې خاورې د ددفاع په لار کې د هند د هرډول ګواښ پر وړاندې ودریږي. شریف وویل: "نړیواله ټولنه په سویلي آسیا کې له زیاتېدونکو شخړو څخه سترګې پټوي. له خپله اړخه پاکستان په سیمې کې د ثبات په راوستو کې ژمن دی او نه غواړي چې هند سره د وسلو سیالي وکړي او یا پدې سیالیو کې ښکېل وي." د نواز شریف د خبرو په غبرګون کې هندي مقاماتو د ملګرو ملتونو عمومې غونډې ته وویل چې وسله وال په آزادنه توګه د پاکستان په خاورې کې ګرځي او له دولتي ملاتړ څخه برخمن دي. هند پاکستان پدې تورن کړی چې د پوځ پر یوې اډې د تیرې یکشنبې ورځې حملې کې یې لاس درلود. دغه برید کې اتلس تنه سرتیري ووژل شول او هندي مقاماتو ګواښ وکړ چې د برید غچ اخلي. پاکستان د هند تورونه رد کړي او هغه یې له وخت وړاندې بللي دي. په ملګرو ملتونو کې د هند د دایمي استازي لومړۍ سکرترې، اینم ګمبهیر وویل چې پاکستان په خپلو ګاونډیو هېوادونو کې نیابتې جګړې پر مخ بیايي. میرمن ګمبهیر وویل: "مونږ پاکستان ته د یو ترهګر دولت په توګه ګورو چې د خپلو ګاونډیانو پرخلاف د ترهګرو ډلو د روزلو او ملاتړ لپاره په میلیاردونو ډالر لګوي، په دې کې زیاتره برخه پېسې له نړیوالو مرستو برابروي." کشمیر په ۱۹۴۷ کال کې د پاکستان او هند ترمنځ وویشل شو. دغې سیمې کې له اوو لسیزو راپدې خوا شخړې روانې دي. نوی ډهلي او اسلام آباد تراوسه دوه ځلي د کشمیر پرسر نښتې کړي دي.